สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 22 ธ.ค.58
22 ธ.ค. 2558

– ปิดตลาดเย็นนี้ เงินเยนอยู่ที่ระดับ 120.90 เยน/ดอลลาร์ จากช่วงเช้าที่ระดับ 121.15/17 เยน/ดอลลาร์
– ส่วนเงินยูโร ช่วงเย็นนี้อยู่ที่ระดับ 1.0919 ดอลลาร์/ยูโร จากช่วงเช้าที่ระดับ 1.0916/0918 ดอลลาร์/ยูโร
– ดัชนี SET ปิดวันนี้ที่ระดับ 1,261.66 ลดลง 2.78 จุด หรือ 0.22% โดยมีมูลค่าการซื้อขาย 55,938 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 5,951.46 ล้านบาท (SET+MAI)
 
– นายอภิศักดิ์ ตันติวรวงศ์ รมว.คลัง กล่าวว่า ที่ประชุม ครม.เห็นชอบร่าง พ.ร.บ.กองทุนเพิ่มขีดความสามารถทางการแข่งขันสำหรับ 10 กลุ่มอุตสาหกรรมเป้าหมายวงเงิน 1 หมื่นล้านบาท โดยกองทุนฯ ดังกล่าวจะนำไปใช้เป็นค่าใช้จ่ายในการลงทุนทำวิจัย การพัฒนาบุคลากร ชดเชยอัตราดอกเบี้ย โดยมีคณะกรรมการเพิ่มขีดความสามารถทางการแข่งขัน ที่มีนายกรัฐมนตรีเป็นประธานเป็นผู้พิจารณา และมีการตั้งคณะอนุกรรมการหนึ่งชุดเพื่อดำเนินการแสวงหาเรื่องที่เป็นประโยชน์มานำเสนอ
– คณะรัฐมนตรีเห็นชอบการจัดตั้งคณะกรรมการขับเคลื่อนแผนยุทธศาสตร์ National e-Payment ซึ่งมีนายสมคิด จาตุศรีพิทักษ์ รองนายกรัฐมนตรีด้านเศรษฐกิจเป็นประธาน เพื่อผลักดันการดำเนินงานของหน่วยงานที่เกี่ยวข้องในแผนยุทธศาสตร์ให้เป็นไปอย่างมีประสิทธิภาพและประสิทธิผล ตามที่กระทรวงการคลังเสนอ โดย National e-Payment Master Plan จัดทำขึ้นโดยมีจุดมุ่งหมายเพื่อพัฒนาระบบการชำระเงินของประเทศไทยให้เข้าสู่ระบบการชำระเงินแบบอิเล็กทรอนิกส์ (e-Payment) อย่างครบวงจร
– ฟิทช์ เรทติ้งส์ คาดธุรกิจโทรคมนาคมของไทยจะต้องเผชิญกับการแข่งขันกันมากยิ่งขึ้น ภายหลังจากที่บริษัท แจส โมบาย บรอดแบนด์ จำกัด (แจส โมบาย) ชนะการประมูลคลื่นความถี่ย่าน 900 MHz มูลค่ากว่า 7.5 หมื่นล้านดอลลาร์ ในการประมูลที่จัดขึ้นในเดือนธ.ค.58 โดยแจส โมบาย วางแผนที่จะเริ่มให้บริการ 4G และมีแนวโน้มว่าจะใช้กลยุทธ์การทำตลาดเชิงรุก เพื่อสร้างฐานลูกค้าและดึงส่วนแบ่งตลาดจากผู้ให้บริการที่มีอยู่เดิม โดยแจส โมบาย เป็นบริษัทในเครือของ บมจ.จัสมิน อินเตอร์เนชั่นแนล (JAS)
– ธนาคารกลางจีน ได้อัดฉีดเม็ดเงิน 3.0 หมื่นล้านหยวน (4.7 พันล้านดอลลาร์สหรัฐ) เข้าสู่ตลาดการเงินในวันนี้ ผ่านทางข้อตกลงซื้อพันธบัตรโดยมีสัญญาขายคืน(reverse repo) ระยะ 7 วัน ทั้งนี้ ข้อตกลง reverse repurchase agreement หรือ reverse repo นั้น เป็นกระบวนการที่ธนาคารกลางซื้อพันธบัตรจากธนาคารต่างๆ โดยมีข้อตกลงที่จะซื้อคืนพันธบัตรดังกล่าวในอนาคต
ธนาคารกลางจีน ระบุว่าสัญญา reverse repo ระยะ 7 วัน มีการกำหนดผลตอบแทนไว้ที่ 2.25% และการอัดฉีดเม็ดเงินดังกล่าว มีขึ้นหลังจากที่รัฐบาลจีนส่งสัญญาณว่ามีความเป็นไปได้ที่จะใช้มาตรการกระตุ้นเศรษฐกิจเพิ่มเติมในปีหน้า เพื่อกระตุ้นเศรษฐกิจของประเทศ
– รัฐบาลจีนเปิดเผยในแถลงการณ์ภายหลังการประชุม Central Economic Work Conference ระบุ เตรียมปรับนโยบายการคลังให้มีประสิทธิภาพมากขึ้น และจะปรับนโยบายการเงินให้มีความยืดหยุ่นมากขึ้น เพื่อหนุนเศรษฐกิจให้ขยายตัวในกรอบที่เหมาะสมในปี 2559 โดยรัฐบาลจะเน้นไปที่การปฏิรูปเศรษฐกิจเชิงโครงสร้าง
– รัฐบาลญี่ปุ่นและพรรคร่วมรัฐบาล อนุมัติแผนงบประมาณมูลค่าสูงสุดเป็นประวัติการณ์ 96.72 ล้านล้านเยน (7.98 แสนล้านดอลลาร์) สำหรับปีงบประมาณ 2559 ซึ่งจะเริ่มตั้งแต่เดือนเม.ย.2559 โดยมีเป้าหมายเพื่อสร้างความแข็งแกร่งทางการคลัง รวมถึงรับมือกับสังคมที่มีผู้สูงอายุเพิ่มขึ้นอย่างรวดเร็ว แผนงบประมาณดังกล่าวให้น้ำหนักไปที่เรื่องของการดูแลเด็กและสวัสดิการต่างๆ ซึ่งเป็นนโยบายสำคัญของรัฐบาลนายกรัฐมนตรีชินโซ อาเบะ โดยคณะรัฐมนตรีมีแผนผ่านงบประมาณดังกล่าวในวันพฤหัสบดีนี้
 
ที่มา: สำนักข่าวอินโฟเควสท์